Börn á aldrinum tólf til fimmtán ára verða ekki boðuð í bólusetningu gegn Covid 19 að svo stöddu þótt reglugerð heimili það. Bólusetning barna eru á forræði heilsugæslunnar og segir Ragnheiður Ósk Erlendsdóttir, framkvæmdastjóri hjúkrunar hjá Heilsugæslu höfuðborgarsvæðisins, að margir hafi haft samband við heilsugæsluna með það í huga að bólusetja börn sín. Hins vegar telji heilsugæslan ekki rétt að boða börn í bólusetningu þar sem sóttvarnalæknir vilji bíða eftir frekari niðurstöðum úr rannsóknum á bólusetningu barna.